Talbot

Talbot on automerkki, jonka valmistus on lopetettu. Talbot-merkkisiä autoja valmisti vuosina 1902–1958 Sunbeam Talbot Darracq -yhtymä ja sen seuraajat. PSA Peugeot Citroën valmisti merkillä autoja vuosina 1978–1992.

Historia 

Charles Chetwynd-Talbot rahoitti autojen valmistusta Ranskassa vuonna 1903 perustetussa yrityksessä, ja hän toi sieltä autoja ja niiden osia Britanniaan. Osista koottuja autoja hän myi nimellä Talbot. Britanniassa suunniteltujen autojen tuotanto alkoi 1906.

1930-luvulla taloudellisiin vaikeuksiin ajautunut Sunbeam Talbot Darracq -yhtymä myi brittiläisen Talbotin Rootes-yhtymälle ja ranskalaisen Talbotin italialaiselle Anthony Lagolle. Brittiläisen Talbotin valmistus jatkui nimellä Sunbeam Talbot vuoteen 1956 asti, jolloin luovuttiin Talbot-osasta auton nimessä. Ranskalaisen Talbotin valmistus jatkui vuoteen 1958, jolloin Simca osti yhtiön.

Talbotin renessanssi

Vuonna 1978 Simca, tuolloin Chrysler-yhtymän osana, liittyi yhdessä Peugeot’n ja  Citroënin kanssa PSA Peugeot Citroën -konserniin. Simca ei saanut enää käyttää Chryslerin nimeä autoissaan, jolloin päätettiin ottaa uudelleen käyttöön Talbot-nimi.

Uudet Talbotit eivät kuitenkaan käyneet kaupaksi toivotulla tavalla. PSA päättikin luopua merkistä loppuvuodesta 1985 ja korvasi Talbot Horizonin Peugeot 309:llä. Ranskassa Talbotin tuotanto päättyi samana vuonna ja Englannissa seuraavana vuonna. Talbot Horizonin valmistus jatkui kuitenkin Espanjassa ja Suomessa vuoteen 1987. Italian Pescarassa, PSA:n ja Fiatin Sevel Sur -yhteisyrityksessä Talbot Express -pakettiauton tuotanto jatkui vielä vuoteen 1992.

Vuonna 2010 PSA suunnitteli palauttavansa Talbot-merkin valmistusohjelmaansa yrityksen Citroën-tehtaalla Espanjan Vigossa. Tuolloin Talbotien valmistuksen kaavailtiin alkavan vuonna 2012.

Talbot Suomessa 

Suomessa Uudenkaupungin autotehtaalla on valmistettu Talbot Horizonia, Solaraa ja ”isoa Talbotia”, mallia 1510. Muita Talbot-malleja ei valmistettu Suomessa. Talbot Horizonia markkinoitiin Scan-Auton ja Talbot 1510 ja Talbot Solara -malleja Maan Auton myyntiverkostojen kautta. Uudenkaupungin tehtaalla kehitettiin Horizonista myös moottoripetrolilla toimiva malli (Horizon Petro). Juuri ennen valmistuksen loppumista Horizonista ja 1510:stä esiteltiin myös dieselversiot sekä Horizonista koemielessä myös sähköauto. Suomessa Talbotia valmistettiin lähes 32 000 kappaletta,
joista Horizoneja oli 17 931 kappaletta. Talbot Solara- ja 1510-malleja valmistettiin yhteensä 14 047 kappaletta.

Talbot menestyi Suomen automarkkinoilla 1980-luvun ensimmäisen puoliskon ajan melko hyvin. Paras myyntivuosi oli 1982, jolloin rekisteröitiin 7 044 uutta Talbotia. Tuona vuonna Talbot oli ensirekisteröintitilastossa seitsemännellä sijalla. Talbotin menestyksekkäimmän mallin, Horizonin, paras myynti (4 178 autoa) saavutettiin samana vuonna. Kaikista automalleista Horizon sijoittui tuolloin kymmenenneksi.

Vuoden 1999 lopussa Suomen ajoneuvorekisterissä oli 11 447 Talbot-autoa. Tästä määrästä Horizoneja oli 6 622, 1510-mallia 3 242 ja Solaraa 1 556 autoa.

Mallit 

Talbot 180
Talbot 1100
Talbot 1510 (Isossa-Britanniassa Chrysler Alpine ja Talbot Alpine)
Talbot Express
Talbot Avenger
Talbot Horizon
Talbot Matra Murena (Matran suunnittelema ja valmistama urheiluauto, myytiin myös Talbot Matra -merkillä.)
Talbot Samba
Talbot Solara
Talbot Sunbeam
Talbot Tagora (edustusauto)

Talbot autourheilussa

1950-luku

Talbot-Lago -talli osallistui muun muassa vuoden 1950 Le Mansin 24 tunnin ajoon kuljettajanaan ranskalainen Louis Rosier. Kilpailu päättyi Talbotin ja Rosierin voittoon.

Talbot osallistui myös samana vuonna ajettuun ensimmäiseen Formula 1 -kauteen. Myös tällöin Louis Rosier oli kuljettajana, ja kausi päättyi Talbotin kolmanteen ja Rosierin neljänteen sijaan. Kauden jälkeen Talbot vetäytyi kilpailuista, mutta Rosier ajoi vielä kaudella 1951 yksityistallissa Talbotilla. Vuonna 1952 Talbotin tarina formuloissa päättyi yksityistallienkin osalta, kun Formula 1:ssä siirryttiin kaksilitraisiin F2-autoihin.

1980-luku 

PSA:n aloitettua uudestaan Talbotien valmistamisen, palasi Talbot kahdeksi kaudeksi F1:een. Talbot ryhtyi Ligier-tallin kumppaniksi, ja tarjosi Matra-yhteyksiensä kautta tallille kilpailukykyisen moottorin. Vaikka tallin nimi virallisesti olikin Ligier-Matra, oli Talbot sen pääsponsori ja näkyvin brändi.

Kaudella 1981 Jacques Laffite ja Talbot saavuttivat neljännen sijan, ja kaudella 1982 Talbot tuli kahdeksanneksi Laffitten ja Eddie Cheeverin ansiosta.

Talbot oli mukana myös ralliautoilussa 80-luvulla, kuljettajanaan mm Henri Toivonen, joka voitti Talbot Sunbeam Lotuksella RAC-rallin 1980. 1981 Talbot voitti rallin valmistajien maailmanmestaruuden.

Myöhemmin 80-luvulla Peugeot osallistui ralliautoilun MM sarjaan tallinimellä Peugeot Talbot Sport.

Lähteet 

Suomen henkilöautot -kirjat vuosilta 1981-86. Suomen Autotekniikka, Helsinki.
Pynnä, Kari: Näillä ajamme, osa 2. Tekniikan Maailma 10/2000, Yhtyneet Kuvalehdet.

Viitteet

Aiheesta muualla